मैं शहरी होकर मिनरल वाटर पीने लगा हूं। पत्नी ने हिदायत थी गांव में जाकर वहां का पानी मत पीना। बीमार पड़ जाओगे। पर नानी के गांव का पानी भला कैसे नहीं पीता। पानी बिल्कुल मीठा है। खूब पानी पीया और बिल्कुल बीमार नहीं पड़ा। हैंडपंप का पानी 30 से 35 फीट पर आ जाता है। गांव के लोग बताते हैं पानी इतना अच्छा है कि खाना आसानी से पच जाता है। इसके सामने बोतलबंद पानी की क्या बिसात। गांव के हर घर से लोग शहर में रहते हैं उन्हें भी गांव का पौष्टिक पानी याद आता है। जून की दोपहरी में हैंडपंप के ठंडे पानी से नहाने में इतना मजा आया कि बस लगता था नहाते ही रहो। हां अब कुएं वो रहंट नहीं चलती जिसके पानी में उछल कूद कर बचपन में नहाया करता था। जब मामा साबुन लगाने की बात करते तो डर कर मचान पर चढ़ जाता था।